Document ID: 32007D0454

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Ιουνίου 2007 για την τροποποίηση της απόφασης 2006/415/ΕΚ για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα [κοινοποιηθείσα υπό τον αριθμό Ε(2007) 3183] (Κείμενο που παρουσιάζει ενδιαφέρον για τον ΕΟΧ) (2007/454/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989,σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (3), και ιδίως το άρθρο 63 παράγραφος 3 και το άρθρο 66 παράγραφος 2, Εκτιμώντας τα ακόλουθα: (1) Η οδηγία 2005/94/ΕΚ θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία. Προβλέπει ότι πρέπει να ορισθούν οι λεπτομερείς κανόνες που επιβάλλει η επιδημιολογική κατάσταση για να συμπληρωθούν τα ελάχιστα μέτρα ελέγχου που προβλέπει η εν λόγω οδηγία. Η ημερομηνία μεταφοράς της οδηγίας αυτής στην εθνική νομοθεσία των κρατών μελών είναι η 1η Ιουλίου 2007. (2) Με την απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και για την κατάργηση της απόφασης 2006/135/ΕΚ (4) θεσπίζονται ορισμένα μέτρα προστασίας ώστε να προληφθεί η διάδοση της γρίπης των πτηνών συμπεριλαμβανομένου του καθορισμού των περιοχών Α και Β μετά την υποψία κρούσματος ή την την εκδήλωση κρούσματος γρίπης των πτηνών. Οι περιοχές αυτές αναφέρονται στο παράρτημα της απόφασης 2006/415/ΕΚ και περιλαμβάνουν περιοχές της Τσεχικής Δημοκρατίας, της Ουγγαρίας και του Ηνωμένου Βασιλείου. Η απόφαση αυτή ισχύει μέχρι τις 30 Ιουνίου 2007. (3) Η απόφαση 2006/416/ΕΚ της Επιτροπής της 14ης Ιουνίου 2006, σχετικά με τη λήψη ορισμένων προσωρινών μέτρων λόγω της γρίπης των πτηνών υψηλής παθογονικότητας στα πουλερικά ή άλλα πτηνά σε αιχμαλωσία στην Κοινότητα (5) προβλέπει τα μέτρα που πρέπει να εφαρμοστούν από τα κράτη μέλη που δεν έχουν πλήρως μεταφέρει τις διατάξεις της οδηγίας 2005/94/ΕΚ. Η απόφαση αυτή ισχύει μέχρι τις 30 Ιουνίου 2007. Καθώς η οδηγία 2005/94/ΕΚ πρέπει να μεταφερθεί από τα κράτη μέλη στην εθνική τους νομοθεσία μέχρι την 1η Ιουλίου 2007, τα μέτρα που προβλέπονται σε αυτή θα αντικαταστήσουν τα μέτρα που ορίζει η απόφαση 2006/416/ΕΚ. (4) Καθώς κρούσματα γρίπης των πτηνών του υπότυπου H5N1 εξακολουθούν να εμφανίζονται, τα μέτρα που ορίζονται στην απόφαση 2006/415/ΕΚ θα πρέπει να εξακολουθήσουν να ισχύουν όπου έχει εντοπισθεί ο ιός αυτός στα πουλερικά, συμπληρώνοντας με τον τρόπο αυτό τα μέτρα που προβλέπονται στην οδηγία 2005/94/ΕΚ. (5) Δεδομένης της επιδημιολογικής κατάστασης, θα πρέπει να παραταθεί η περίοδος εφαρμογής της απόφασης 2006/415/ΕΚ μέχρι τις 30 Ιουνίου 2008. (6) Επιπροσθέτως, οι παραπομπές της απόφασης 2006/416/ΕΚ στην απόφαση 2006/415/ΕΚ θα πρέπει να αντικατασταθούν από παραπομπές στην οδηγία 2005/94/ΕΚ. (7) Η απόφαση 2006/415/ΕΚ πρέπει ως εκ τούτου να τροποποιηθεί ανάλογα. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2006/415/ΕΚ τροποποιείται ως εξής: 1) Στο άρθρο 1, η παράγραφος 2 αντικαθίσταται από το εξής κείμενο: «2. Τα μέτρα που ορίζονται στην παρούσα απόφαση εφαρμόζονται με την επιφύλαξη των μέτρων που πρέπει να εφαρμόζονται σε περίπτωση κρούσματος της γρίπης των πτηνών σε πουλερικά, σύμφωνα με την οδηγία 2005/94/ΕΚ». 2) Το άρθρο 3 αντικαθίσταται από το εξής: «Άρθρο 3 Περιοχές A και B 1. Η περιοχή που αναφέρεται στο μέρος Α του παραρτήματος (“περιοχή A”), ταξινομείται ως η περιοχή υψηλού κινδύνου, η οποία αποτελείται από τη ζώνη προστασίας και τη ζώνη επιτήρησης, οι οποίες θεσπίστηκαν σύμφωνα με το άρθρο 16 της οδηγίας 2005/94/ΕΚ. 2. Η περιοχή που αναφέρεται στο μέρος B του παραρτήματος, (“περιοχή B”), ταξινομείται ως η περιοχή χαμηλού κινδύνου, η οποία μπορεί να περιλαμβάνει ολόκληρη την περαιτέρω απαγορευμένη ζώνη η οποία θεσπίστηκε σύμφωνα με το άρθρο 16 της οδηγίας 2005/94/ΕΚ και η οποία διαχωρίζει την περιοχή Α από το μη πληγέν τμήμα του πληγέντος κράτους μέλους, εφόσον έχει προσδιοριστεί ένα τέτοιο τμήμα, ή γειτονικών χωρών». 3) Το άρθρο 4 τροποποιείται ως εξής: α) η παράγραφος 1 αντικαθίσταται από το εξής κείμενο: «1. Αμέσως μετά την εκδήλωση κρούσματος ή υποψίας κρούσματος της υψηλής παθογονικότητας γρίπης των πτηνών που οφείλεται στον υπότυπο H5 του ιού Α της γρίπης, για τον οποίο υπάρχει υποψία ή επιβεβαίωση ότι είναι του τύπου νευραμινιδάσης Ν1, το πληγέν κράτος μέλος καθορίζει: α) την περιοχή Α, λαμβάνοντας υπόψη τις νομικές απαιτήσεις που ορίζονται στο άρθρο 11 της απόφασης 2005/94/EK, β) την περιοχή B λαμβάνοντας υπόψη τους γεωγραφικούς, διοικητικούς, οικολογικούς και επιζωοτικούς παράγοντες που αφορούν την γρίπη των πτηνών. Το πληγέν κράτος μέλος θα κοινοποιήσει τις περιοχές A και B στην Επιτροπή, στα λοιπά κράτη μέλη και, εάν ενδείκνυται, στο κοινό.» β) Στο άρθρο 4 παράγραφος 4 στοιχείο β), το σημείο i) αντικαθίσταται από το εξής κείμενο: «i) για τουλάχιστον 21 ημέρες στην περίπτωση της ζώνης προστασίας και 30 ημέρες στην περίπτωση της ζώνης επιτήρησης μετά την ημερομηνία ολοκλήρωσης του προκαταρκτικού καθαρισμού και απολύμανσης της εκμετάλλευσης στην οποία παρουσιάστηκε το κρούσμα σύμφωνα με το άρθρο 11 παράγραφος 8 της οδηγίας 2005/94/ΕΚ και» 4) Στο άρθρο 5, η εισαγωγική φράση αντικαθίσταται από το εξής κείμενο: «Εκτός από τους περιορισμούς σχετικά με τις μετακινήσεις πουλερικών, άλλων πτηνών σε αιχμαλωσία, των αβγών επώασης και προϊόντων παραγόμενων από τα εν λόγω πτηνά που ορίζονται στην απόφαση 2005/94/ΕΚ, για τις εκμεταλλεύσεις στις ζώνες προστασίας, επιτήρησης και περαιτέρω περιορισμού, το πληγέν κράτος μέλος εξασφαλίζει τα ακόλουθα:» 5) Στο άρθρο 12, η ημερομηνία «30 Ιουνίου 2007» αντικαθίσταται από την ημερομηνία «30 Ιουνίου 2008». 6) Στο παράρτημα η ημερομηνία «30 Ιουνίου 2007» αντικαθίσταται από την ημερομηνία «22 Ιουλίου 2007». Άρθρο 2 Η παρούσα απόφαση ισχύει από την 1η Ιουλίου 2007. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 29 Ιουνίου 2007.

Classification Labels:
1934
311
1936

Label Descriptions:
{"1934": "Πολιτική για την υγεία", "311": "ΥΓΕΙΑ", "1936": "Ασθένειες"}

EuroVoc IDs (Original): 2442
2479
3584
1754
2711
5877

EuroVoc IDs (Expanded): 2442
2479
3584
1754
2711
5877

Dataset Source: meu

Split: train